Vier sterf in gru-botsingsDie ongelukstoneel op die N17 buite Kinross in Mpumalanga. Foto: ER24 Vier mense is dood en twee ander ernstig beseer in twee verskillende botsings wat Dinsdagmiddag plaasgevind het. Die eerste botsing het naby Bloempoort in Limpopo gebeur. Volgens lt.kol. Moatshe Ngoepe, woordvoerder van die polisie, was drie motors in dié botsing op die R25 betrokke. “Die drie voertuie wat in die botsing betrokke was, is ŉ BMW, ŉ Hyundai Elantra en ŉ Ford Fiesta. Die twee insittendes in die Fiesta is op slag dood, terwyl die twee insittendes in die BMW ernstige beserings opgedoen het. Die bestuurder van die Hyundai is nie beseer nie,” het Ngoepe gesê. Hy het gesê die oorsaak van die ongeluk is nog nie bekend nie en ŉ saak van strafbare manslag word ondersoek. Die ongelukstoneel op die N17 buite Kinross in Mpumalanga. Foto: ER24 Intussen is nog twee mense dood toe ŉ bakkie en ŉ motor reg van voor op die N17 buite Kinross in Mpumalanga gebots het. Russel Meiring, woordvoerder van ER24, het gesê by paramedici se aankoms op die toneel het hulle die wrakke van die voertuie aan weerskante van die pad aangetref. Albei bestuurders is op die toneel dood verklaar. Dit is nog nie duidelik wat die oorsaak van die ongeluk was nie, maar dit word deur die polisie ondersoek. Die verkeer is erg vertraag terwyl die ongelukstoneel opgeruim is.